text: Lokal mand fængslet for drabsforsøg i Tinglev
  05 marts 2016 kl. 10.59
  En mand fra lokalområdet er fængslet til 29. marts i et lukket grundlovsforhør. Han sigtes for at være gerningsmand til et groft overfald på en 53-årig i Tinglev. Opdateret.
  Den 53-årige blev fredag morgen fundet livløs i sit hjem med omfattende skader efter grov vold. Det lykkedes at få manden genoplivet – og i løbet af fredag blev han erklæret uden for livsfare.
  Efterforskningen har ført til, at en lokal mand er anholdt. På grund af, at den 53-årig blev genoplivet, sigtes den anholdte for drabsforsøg.
  - Vi arbejder ud fra, at der kan være en medgerningsmand. Derfor melder vi ikke ud, hvor gammel den sigtede mand er, siger lederen af lokalpolitiet i Aabenraa, vicepolitiinspektør Jan Lambertsen, til TV SYD.
  Politiets anklager begærede lukkede døre til grundlovsforhøret ved retten i Sønderborg. Derfor  er politiet påpasselige med, hvor mange oplysninger du slipper ud.
  Den 53-åriges skader tyder på, at han er blevet overfaldet – og at han har gjort kraftig modstand. Et vidne så to mænd ved villaen på Nørrekærager i Tinglev tidligt fredag morgen.
  